  Виталий Пронин Ижысь «Ижсталь» команда 2018-тӥ-2019-тӥ аръёсы сезонзэ Россиысь вылӥ хоккей лигаын ортчытэ, нош кемалась ик ӧвӧл шаерысьтымы хоккеез яратӥсьёс командазылы выль талисман бырйизы. "Ижстальлэн" выль пусэзТол сезонзэс Ижысь хоккеистъёс секытэн мытӥзы: уждунзэс тыронэн ӝеганъёс кылдылӥзы, туэ гужем тренерзы но воштӥськиз. Та вакытэ «Ижсталь» командаез валтэ Игорь Кропотин, солэн юрттӥсез луыса ужа Алексей Вахрушев. Пусйыны кулэ, ӵапак А. Вахрушев дыръя 2015-тӥ-2016-тӥ аръёсы сезонэ Ижысь хоккеистъёс вылӥ хоккей лигаын 2-тӥ интыозь ӝутскыны быгатӥзы вал. Игорь Кропотин сярысь ке верано, со кыдамын Ижевскын, ас вакытаз Глазовысь «Прогресс» командаын шудэмын. «Ижсталь» команда шудон ӧре каньылля пырыны ӧдъяз. Уждунзы тыремын, выль талисман быръемын. Учкисьёс Егорыч нимо ӵушъял понна тужгес трос куара сётӥзы. Табере со хоккеистъёслэн утисьсы луэ. Та вакытэ вылӥ хоккей лигаын шудӥсь 29 командаос пӧлын «Ижсталь» улӥ чуръёсы интыяськемын. Кылем арня пумын асьме хоккеистъёс куноын шудӥзы. Нырысь ик пумиськылӥзы 23-тӥ интыын мынӥсь «Саров» командаен. Берло 6 шудонын асьмелэнъёс радтӥз келязы вал бере, соослэн вормонзылы нокин ӧз оскы ни. Шудон секытэн мынӥз. Озьы ке но Ижысь хоккеистъёс вормонэз киултыны быгатӥзы. Шудонлэн 1-тӥ периодаз Саровысь хоккеистъёс асьме капкае гол пыртӥзы. Учкисьёссы куанэмын вал, но 2-тӥ периодын Ижысь Илья Николаев но Антон Кочуров быдэн гол пыртӥзы. 3-тӥ люкетын асьме капкае нош ик шайба пыриз. Ватсаса сётэм дыр но вормисез ӧз шарая, соку быгатонлыксэс эскеризы капка возьмасьёслэсь. Зол луэмзэ возьматӥз асьме вратарь Сергей Коробов, нош саровъёслы гол пыртӥз Алексей Баженов. Арнянуналэ ижъёс «Тамбов» командаен шудӥзы. Турнирлэн таблицаяз таосыз 22-тӥ интыын вамышъяло. Таяз пумиськонын «Ижсталь» командаысь хоккеистъёс бӧрсьысь бӧрсе 3 гол пыртыны быгатӥзы. Со ик вормыны юрттӥз. Шудон 3:4 лыдын йылпумъяськиз. Озьы «Ижсталь» команда 2 интылы вылӥе ӝутскиз но 26-тӥ луиз. Та арнязэс но асьме хоккеистъёс куноын ортчытозы, Воронежысь «Буран» но «Рязань» командаосын пумиськылозы, нош 19-тӥ ноябрьысен Ижын шудозы. Валентина Емельянова  